“สตช.” เตือนเล่นมุก “โควิด-19” วัน April Fool’s Day ผิดพรบ.คอมฯ เจอคุก 5 ปี
"สำนักงานตำรวจแห่งชาติ" (สตช.)​เตือนเล่นมุก "โควิด-19" วัน April Fool's Day ผิดพรบ.คอมฯ เจอคุก 5 ปี
"สำนักงานตำรวจแห่งชาติ" (สตช.)​เตือนเล่นมุก "โควิด-19" วัน April Fool's Day ผิดพรบ.คอมฯ เจอคุก 5 ปี
1 เม.ย. 2563

พ.ต.อ.กฤษณะ พัฒนเจริญ รองโฆษกสำนักงานตำรวจแห่งชาติ เปิดเผยว่า ปัจจุบันมีผู้ไม่ประสงค์ดี ปล่อยข่าวเท็จ Fake News ทั้งที่เกี่ยวกับ โควิด-19 หรือสถานการณ์อื่นๆในลักษณะหลอกลวง สร้างความสับสนแก่สังคมหรือความตื่นตระหนกแก่ประชาชนในช่วงวิกฤตโควิด-19
อีกทั้งวันนี้ 1 เม.ย. เป็นวัน April Fool’s Day หรือ “วันโกหก” อาจมีนักเลงคีย์บอร์ด และผู้ที่มีเจตนาไม่ดี สบโอกาสปล่อยข่าวเท็จ เนื่องจากคิดว่าจะได้รับการอนุโลมไม่ถูกดำเนินคดี ดังนั้น จึงขอเตือนล่วงหน้า
โดยหากตรวจพบว่ามีการลงข่าว หรือ เผยแพร่ข้อมูลอันเป็นเท็จ หรือ Fake News ผู้โพสต์หรือเผยแพร่ข้อความนั้น จะเข้าข่ายมีความผิดฐานเสนอข่าวอันไม่เป็นความจริง ทำให้ประชาชนหวาดกลัวฯ อันเป็นการฝ่าฝืนข้อกำหนดตาม พ.ร.ก.ฉุกเฉิน พ.ศ. 2548 มาตรา 9, 18 จำคุกไม่เกิน 2 ปี หรือปรับไม่เกิน 40,000 บาท หรือทั้งจำทั้งปรับ และ/หรือ นำเข้าสู่ระบบคอมพิวเตอร์ซึ่งข้อมูลอันเป็นเท็จ จำคุกไม่เกิน 5 ปี หรือปรับไม่เกิน 1 แสนบาท หรือทั้งจำทั้งปรับ ตาม พ.ร.บ.ว่าด้วยการกระทำความผิดเกี่ยวกับคอมพิวเตอร์ พ.ศ. 2550 มาตรา 14 (2)
ทั้งนี้ ขอให้ประชาชนโปรดใช้วิจารณญาณในการรับข้อมูลข่าวสารในโซลเชียลมีเดียอย่างถี่ถ้วน เพราะอาจตกเป็นเหยื่อ ถูกหลอกลวง หรือ อาจไปสร้างความสับสน เกิดความตื่นตระหนกแก่ประชาชน ซึ่งอาจเป็นความผิดทางอาญา มีโทษทั้งจำและปรับ
ด้าน นายโกศลวัฒน์ อินทุจันทร์ยง รองโฆษกสำนักงานอัยการสูงสุด โพสต์เฟซบุ๊กส่วนตัวเตือนประชาชนว่า April Fool’s Day หรือ “วันโกหก” เมื่อถึง “วันโกหก” ที่ไม่ขำ เสี่ยงมีโทษหนัก พ.ร.ก.ฉุกเฉิน ห้ามแชร์ข้อมูลเท็จเกี่ยวกับสถานการณ์โควิด-19 จำคุกไม่เกิน 2 ปีปรับไม่เกิน 40,000 บาท
ในหลายประเทศในวันที่ 1 เมษายนของทุกปี ผู้คนจะเล่นมุกตลกและเรื่องหลอกลวงต่อกัน มุกตลกและคนที่ถูกหลอกจะเรียกว่าเป็น “คนโง่เดือนเมษา” ตามสำนักพิมพ์หรือสื่อต่างๆ อาจรายงานเรื่องหลอกลวงในวันที่ 1 เม.ย. และออกมาเฉลยในวันต่อมา เป็นเรื่องที่ต่างประเทศเค้าทำกัน ประเทศไทยทำไม่ได้ อย่าเผยแพร่ อย่าแชร์ข่าวลวง ข่าวเท็จ ผิดกฎหมายโทษหนัก เตือนกันด้วยความ “ห่วงใย”
ขณะที่เพจเฟซบุ๊ก ศูนย์ข้อมูล COVID-19 ก็โพสต์ภาพกราฟิกขอความร่วมมือ อย่าโพสต์หรือแชร์ เรื่องโกหกเกี่ยวกับ โควิด-19 ในวัน April Fool’s Day หากพบ มีโทษหนัก จำคุก 5 ปี – ปรับ 1 แสนบาท